Mis | Projekte | Woes - Kreatiewe platform vir Afrikaans
Tuis > Projekte > Mis
Die woord en tema vir hierdie week se Vandag in Woorde is ‘MIS’. ’n Klein woordjie met ’n wye spektrum van betekenisse. Ek het een spesifieke betekenis op die hart gehad en as mens sulke een-rigting gedagtes dink, dan is dit so maklik om al die res te ‘MIS’. Ek besluit toe om liewer die woordeboek nader te trek en al die betekenisse vir ons uit te krap en uit te klaar. Kom kyk saam met my!
Mis: Fyn druppeltjies water wat soos ’n wolk laag oor die grond of water hang. ’n Mistige dag laat my altoos heerlik snoesig voel.
Mis: Die uitwerpsels van diere. Ek neem aan die uitwerpsels van mense is sommer net bollie. Soms is die uitwerpsels van mense in die woordvorm ook bollie.
Mis: Om na iets te mik en dit nie te raak nie. Soms mik ons nie, maar ons mis ook nie.
Mis: Hierdie was die ‘MIS’ wat ek in gedagte gehad het, om mee te begin. Die rede daarvoor is dat ek elke jaar wat ek ouer word leer dat selfs in moeilike tye en plekke, soos daar waar ek in die bos gebly het, sal daar iets wees wat jy mis, wanneer dit verby is of nie meer daar is nie. Ek kon nie vinnig genoeg weer terug in die mooiste Kaap wees nie en ek is vreeslik dankbaar vir alles wat ek hier het en beleef, maar ek mis al daai pragtige kleurvolle bome en ’n heel paar wonderlike mense. Dalk mis hulle my ook.